Juha-Matti Ahola

Juha-Matti Ahola (s. 13. maaliskuuta 1984 Kouvola) on suomalainen muusikko sekä kamppailulajien harjoittaja ja opettaja. Ahola on tunnettu erityisesti Sinitaivas-yhtyeen laulajana ja rumpalina. 
Musiikintekijä.
Aholan ensikosketus keikkailuun oli 8-vuotiaana haitarin kanssa Korvenkylän nuorisoseurantalon joulujuhlassa Anjalankoskella. Säännölliset viikonloppukeikkailut hän aloitti 12-vuotiaana kansanmusiikkia ja iskelmää soittavan Myllypelimannit-yhtyeen riveissä basistina, jossa laulusolistina toimi isä Matti Ahola.
Asko Laakson perustamaan Nostalgia-yhtyeeseen Ahola pyydettiin 14-vuotiaana basistiksi. Vanhaa tanssimusiikkia soittanut myllykoskelainen Nostalgia myös levytti muutaman albumin. Nostalgia-yhtyeen viulisti Eero Ohlsbomin kanssa Ahola oli perustamassa rumpalina rokahtavaa kantrimusiikkia soittavaa Route Down to Georgia -orkesteria, joka voitti vuonna 2001 kantrimusiikin Vuoden Viihdyttäjä -tittelin. Ahola vaikutti myös rumpalina kouvolalaisessa, omia kappaleitaan esittäneessä Langennut Enkeli -rock-yhtyeessä. Pääinstrumentin vaihto bassosta rumpuihin juonsi juurensa vuoden 2001 Dixie-rytmimusiikkileiriin Kouvolassa, jossa Jari ”Kepa” Kettunen antoi lähtölaukauksen rumpujensoittoon.
Ahola soitti rumpuja ja lyömäsoittimia useissa eri kappaleissa kouvolalaisen Kalevi Kullasvaaran vuonna 2003 julkaistulla kokoelmalevyllä "Pikkukaupungin tarinoita".
Ahola liittyi vuonna 2002 kouvolalaiseen Swingers Company -bilebändiin, jonka ohjelmisto kattoi laajalla kirjolla eri genrejä. Hän soitti siinä ensin bassoa ja myöhemmin rumpuja. Samoihin aikoihin alkoi kiinnitys rautalankaa soittavassa Twisters-yhtyeessä Nummelassa, kunnes Aholan varusmiespalvelus alkoi 2005 soittokunnassa Lahden Hennalassa.
Armeijan jälkeen Ahola liittyi rumpaliksi Nalle Lehtosen yhtyeeseen Tulinen Trumpetti, jonka solistiksi kiinnitettiin Rainer Friman.
Lehtonen kannusti Aholaa perustamaan myös oman orkesterin. Ahola perusti Sinitaivas-yhtyeen v. 2007 yhdessä orkesterin nykyisen kosketinsoittajan Jukka Lehtimäen kanssa. Sinitaivas voitti Vuoden Viihdyttäjä -tittelin samana vuonna, ja tämän myötä yhtye tuli yleisölle tutuksi TV2:n Kesäillan valssi -ohjelman house bandina kesällä 2007 .
Ahola valmistui Helsingin Pop &amp; Jazz Konservatoriosta v. 2008 pääinstrumenttinaan rummut ja instrumenttiopettajinaan Seppo Suhonen sekä Miri Miettinen. Aholan sivuinstrumenttina oli piano ja opettaja Seppo Sarén.
Vuodesta 2020 lähtien Ahola on keikkaillut kitaran kanssa laulelmaohjelmistolla soolona sekä duona kitaristi Elias Marjomäen kanssa. Kesästä 2021 Ahola on tehnyt yhteistyötä Ari Palosaaren luotsaaman Glendora-rautalankayhtyeen kanssa. Hän toimii bändissä rumpalina ja taustalaulajana. Ahola on julkaissut myös kappaleita lauluyhtyeen HAL (Hietala-Ahola-Leino) kanssa sekä soolomateriaalia Maki Kolehmainen tuottajana.
Kamppailu-ura.
Ahola aloitti kamppailulajien opiskelun v. 1991 Kouvolan Judoseuran jäsenenä, jonka jälkeen on opiskellut judon lisäksi myös muita budo-/kamppailulajeja, kuten aikido, brasilialainen jujutsu, karate, nyrkkeily ja potkunyrkkeily. Ahola on käynyt säännöllisesti Japanissa vuodesta 2012 lähtien opiskelemassa mm. shōdōkan aikidoa shōdōkan aikidon honbu dōjōlla Osakassa opettajanaan aikidomestari Tetsuro Nariyama shihan. Ahola on Suomen ensimmäinen shōdōkan aikidon opettaja ja mustan vyön haltija. Aholan judo-opettajana on toiminut vuodesta 2011 Pasi Laurén. Aholalla on 3.danin mustavyö judossa ja 3.danin mustavyö aikidossa. Joulukuussa 2024 Ahola saavutti mustan vyön arvon brasilialaisessa jujutsussa.